Berɛ ho hia pa ara wɔ yɛn daa daa abrabɔ mu. Yɛnam ɛno so na yɛtumi toto yɛn nneɛma yie. Adwumayɛ ne sukuukɔ nyinaa gyina berɛ so, ɛno nti na yɛwɔ berɛ a yɛde firi sukuu ase ne berɛ a yɛde wie, berɛ a yɛde kɔ ne berɛ a yɛde pɔn. Saa ara na yɛwɔ berɛ a yɛde yɛ adwuma ne berɛ a yɛde da. Biribiara gyina mmerɛ so, yɛtoto no yie a ɛbɛboa yɛn, mmom sɛ yɛanyɛ ho nhyehyɛeɛ pa a ɛbɛkɔ atia yɛn ara. Ma yɛnhwɛ mfasoɔ a ɛwɔ berɛ nhyehyɛeɛ pa mu.
1. Ɛte wo brɛ so. Wohyehyɛ wo berɛ yie a, ɛma wowie deɛ woreyɛ ntɛm a womfa ateetee biara mu. Ɛmma nneɛma mmobɔ wo so.
2. Ɛma wonya mmerɛ pii ma wo ho. Wɔn a wɔhyehyɛ wɔn berɛ yie no tumi wie wɔn dwumadie ntɛm so wɔ berɛ a ɛsɛ mu, na wɔn dwumadie no akyi nso wɔnya berɛ ma wɔn ankasa wɔn ho de yɛ nneɛma a wɔn anigye ho anaa dwumdie afoforɔ bi.
3. Ɛma wo akwannya pii wɔ nneɛma bi ho. Woyɛ odwumayɛni a, worehyehyɛ wo berɛ yie na woadi dwuma bi awie ntɛm no bɛma wo mmerɛ no bi aka da no, wei nti ɛkɔba sɛ adwuma foforɔ bi twe ne ti a, wotumi sɔ mu gye yɛ no saa berɛ no mu nya w’akatua. Mmom ɛkɔbaa sɛ anka woda so ara te deɛ atwam no ho a, ɛnneɛ na wobɛhwere saa akwannya yi ɛsiane sɛ worennya berɛ biara mfa nni saa adwuma foforɔ no ho dwuma.
4. Wɔn a wɔtumi hyehyɛ wɔn berɛ yie no tumi ma wɔn anisoadehunu ba mu ntɛm, na wɔn nsa ka wɔn botaeɛ a ɛsi wɔn ani so no berɛ tiawa bi mu.
Ɔhaw a ɛtumi ba berɛ a obi antoto ne berɛ yie
1. Sɛ obi anhyehyɛ ne berɛ yie a, ɛtumi ma ne dwumadie bi ho te kyema. Ɛkɔba sɛ nneɛma bobɔ ne so a, ahopeperɛ nti ɔtumi yɛ mfomsoɔ pii wɔ mu.
2. Ɛma wo sɛe berɛ kwa. Obi nni nhyehyɛeɛ ma ne berɛ a, ɛnam sɛ ɔnni nhyehyɛeɛ biara ma no nti ɔtumi sɛe mmerɛ pii wɔ nneɛma a ɛho nhyɛda nhia so, ɛno nti n’ani bɛba ne ho so no na wantumi amfa da no mu berɛ no mu biara anni dwuma papa biara. Nhwɛsoɔ yɛ sɛ woresɛe wo mmerɛ dodoɔ no ara wɔ nkɔmmdie mu berɛ a wonim no pefee sɛ wo nnwuma gu hɔ retwɛn wo anaasɛ wo kyerɛkyerɛni ama wo efie dwumadie.
3. Obi a ɔnyɛɛ nhyehyɛeɛ biara wɔ ne berɛ ho no nhunu deɛ ɛtwa sɛ ɔyɛ wɔ dwumdie bi akyi. Na ɛno tumi de adwennwene kɛseɛ to ne so.
4. Obi nhyehyɛɛ ne berɛ yie a, ɛtumi ma n’adwene firi dwuma pɔtee bi a ɛsɛ sɛ ɔdi so. Mpo ɔkaeɛ a, ɔntaa nkɔ adwuma no ho berɛ biara nhwɛ sɛ ɔbɛwie no ntɛm ɛsiane sɛ ɔnhyɛɛ berɛ biara mmaa saa dwumadie pɔtee no. Wei na ɛma osuani tumi tena hɔ mmerɛ pii a ɔnsua adeɛ no, ɛba saa ɛfiri sɛ ɔnhyehyɛɛ berɛ biara mmaa ne ho wɔ n’adesua mu, ɛno nti ɛbɛduru sɔhwɛ berɛ no na afei na ɔrebɛsua biribiara.
5. Ɛde animguaseɛ ba. Ɛnam ɛberɛ ho nhyehyɛeɛ pa a obi annyɛ nti sɛ mfomsoɔ ba n’adwuma bi ho a, ɛgu n’anim ase wɔ wɔn a ɔredi dwuma no ama wɔn no anim, na ahwɛyie amma a obiara remfa ne dwuma nkɔhyɛ ne nsa sɛ ɔnni mma no bio. Saa ara na sɛ osuani bi nso anyɛ ne berɛ ho nhyehyɛeɛ yie ansua adeɛ berɛ a ɛsɛ mu a, ɔtumi di nkoguo wɔ ne nsɔhwɛ mu, na ɛgu n’anim ase.
Bɔ mmɔden sɛ wobɛhwɛ wo berɛ yie, na ɛsene kɔ a wo nsa renka bio. Ebia ahyɛaseɛ no ne yɛ bɛyɛ den deɛ, nanso mia w’ani na hwɛ hunu sɛ wobɛdi wo nhyehyɛeɛ no so pɛpɛɛpɛ. Kyɛ ma afoforɔ nso nkenkan bi, na wɔatumi asi agyinaeɛ pa afa wɔn berɛ ho.
